**PÁlyázati felhívás**

**A 2021. ÉVI HAZAI, NEMZETKÖZI, SZABADIDŐS ÉS SPORTRENDEZVÉNYEK TÁMOGATÁSÁRA**

1. **Pályázat kiírója**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: Kattv.) 46. § (4) bekezdése értelmében veszélyhelyzetben a települési önkormányzat képviselő-testületének és ebből következően bizottságainak feladat- és hatáskörét a polgármester gyakorolja. Fentiek alapján Miskolc Megyei Jogú Város Polgármestere pályázatot hirdet a Hazai, nemzetközi, szabadidős és sportrendezvények támogatására odaítélhető támogatások elnyerésére.

1. **Támogató, lebonyolító**

A pályázat szerinti támogató megnevezése: **Miskolc Megyei Jogú Város Önkormányzata** Pályázat lebonyolítója: Miskolc Megyei Jogú Város Polgármesteri Hivatal Kulturális, Sport és Rendezvényszervezési Osztály.

1. **Támogató rendelkezésére álló forrás megnevezése és keretösszege**

Támogatás forrása: Miskolc Megyei Jogú Város Önkormányzata Közgyűlésének az Önkormányzat 2021. évi költségvetésének megállapításáról szóló 8/2021. (III.5.) önkormányzati rendeletben megállapított Hazai, nemzetközi, szabadidős és sportrendezvények előirányzat.

Rendelkezésre álló keretösszeg: 1.000.000,- Ft.

1. **Pályázat célja**

Miskolc Megyei Jogú Város közigazgatási területén működő sportszervezetek által a városban megrendezésre kerülő hazai vagy nemzetközi sportrendezvényeinek pályázati úton történő támogatása.

1. **Pályázati kategória**

Hazai, nemzetközi, szabadidős és sportrendezvények támogatása.

1. **Pályázat benyújtására jogosultak köre, kizáró ok**
* Miskolcon bejelentett lakóhellyel rendelkező sportoló nevében az a sportszervezet, ahol a sportoló igazolt versenyző,
* az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény hatálya alá tartozó jogi személyiséggel rendelkező civil szervezet, szövetség, a Polgári Törvénykönyvről szóló 2013. évi V. törvény alapján létrejött, jogi személyiséggel bíró alapítvány, egyesület, amely Miskolc Megyei Jogú Város közigazgatási területén fejti ki tevékenységét, továbbá
* a sportról szóló 2004. évi I. törvény 15. § (1) bekezdése szerinti sportszervezet[[1]](#footnote-1).

**Kizáró ok: nem vehet részt a pályázatban, illetve nem részesülhet támogatásban az a pályázó, aki jogerős végzéssel elrendelt felszámolási, csőd-, végelszámolási vagy egyéb megszüntetésre irányuló, jogszabályban meghatározott eljárás alatt áll.**

1. **Támogatás jellege**

Támogatás jellege: vissza nem térítendő.

1. **Pályázat tartalmi, formai követelményei**

Érvényesen pályázni a pályázati felhívásban megjelölt határidőben, a pályázati felhíváshoz csatolt, kitöltött és a pályázó képviseletére jogosult személy által aláírt **pályázati adatlap**, **pályázati dokumentumok** (a megvalósítás módjának részletes leírása, időbeni ütemezése, tervezett költségvetése, maximum 2 oldal terjedelemben), valamint annak mellékletei benyújtásával lehet. Amennyiben a pályázatot benyújtó meghatalmazás alapján jár el, meghatalmazás csatolása szükséges.

**Mellékletek:**

1. bejegyzés szerint illetékes törvényszék által kiadott három hónapnál nem régebbi eredeti kivonat másolata,
2. a pályázó létesítő okiratának másolata,
3. a pályázatban megjelölt támogatási célra vonatkozó részletes költségvetés
4. működési támogatás igénylése esetén csatolni kell a pályázó létszámadatait, a versenyzői minősítéseket és a 2020. évi eredményeket tételesen ismertetető dokumentációt
5. meghatalmazás, ha a pályázat benyújtója meghatalmazás alapján jár el.

**Felhívjuk a Tisztelt Pályázó figyelmét,** hogy nyertes pályázat esetén a támogatási szerződés megkötéséhez az alábbi nyilatkozatok benyújtása kötelező:

- átláthatósági nyilatkozat,

- összeférhetetlenségi nyilatkozat,

- a pályázó képviseletére jogosult személy aláírási címpéldányának másolata, vagy a számlavezető pénzintézet által vezetett aláírási karton másolatának a számlavezető pénzforgalmi intézmény által hitelesített eredeti példánya,

- nyilatkozat önkormányzati támogatások elszámolásáról, miszerint Miskolc Megyei Jogú Város Önkormányzatától korábban kapott támogatással kapcsolatosan a szervezetnek nincs lejárt határidejű elszámolási kötelezettsége,

- köztartozás-mentességről szóló NAV igazolás.

1. **Pályázatok benyújtásának határideje, helye és módja**

Pályázat benyújtásának határideje:

**2021. június 25. napja 12.00 óra**

Pályázni a Miskolc Megyei Jogú Város Önkormányzata által kiadott adatlapon lehet; a pályázati felhívás és az adatlap letölthető a www.miskolc.hu oldalról (Aktuális/ pályázat). A pályázatot (azaz a kitöltött és aláírt pályázati adatlapot, pályázati témát, valamint annak fent felsorolt mellékleteit) magyar nyelven, **1 eredeti, papíralapú példányban** személyesen vagy postai úton kell benyújtani a következő címre és formában. Személyesen leadott pályázat csak akkor tekinthető benyújtottnak, amennyiben 2021. június 25. napján 12.00 óráig a pályázat a Polgármesteri Hivatal ügyfélszolgálatán érkeztetésre kerül. Postai küldeményként a pályázat benyújtottnak tekinthető, ha a postai feladás dátuma legkésőbb 2021. június 25. napja, és **ezzel párhuzamosan elektronikusan is benyújtásra kerül a pályázat 2021. június 25. napján 12:00 óráig**.

A borítékra kérjük, írják rá:

**PÁLYÁZAT**

**A 2021. ÉVI HAZAI, NEMZETKÖZI, SZABADIDŐS ÉS SPORTRENDEZVÉNYEK TÁMOGATÁSÁRA**

Miskolc Megyei Jogú Város Polgármesteri Hivatal

Kulturális, Sport és Rendezvényszervezési Osztály

**MISKOLC**

**Városház tér 8.**

**3525**

**Felhívjuk a T. Pályázók figyelmét, hogy a fent megjelölt határidőn túl érkező pályázatok érdemi vizsgálat nélkül elutasításra kerülnek!**

1. **Elszámolható költségek**

**A támogatás terhére csak olyan költség számolható el, amely 2021. április 1. és 2021. december 31. napja között keletkezett és pénzügyi teljesítése** **a 2022. január 31-i határidővel történő elszámolás benyújtásáig megtörténik!**

1. A támogatás terhére **elszámolható költségek** típusai:
* Programszervezési (programok költségei is, pl.: étkeztetés, azaz készétel és meleg étel vásárlására), rendezvényszervezési, táborszervezési, versenyszervezési költségek, ideértve a sportrendezvénnyel összefüggő bírói és orvosi ügyeleti díjat; kiadványok, elektronikus és írott szakmai sajtóanyag előállítása, bérjellegű költségek.
1. Támogatás terhére **nem elszámolható költségek**:
* más támogatási keretből (hazai államháztartás rendszereiből származó és nem hazai forrás) már finanszírozott költségek,
* beruházási, felújítási kiadások,
* dohányáru, szeszesital és élelmiszer beszerzése,
* lejárt köztartozások teljesítése.

A pályázat nyerteseinek **a kapott támogatás összegének felhasználásáról** **2022. január 31. napjáig** **írásos szakmai beszámolót és pénzügyi elszámolást kell benyújtaniuk** Miskolc Megyei Jogú Város Polgármesteri Hivatalának Kulturális, Sport és Rendezvényszervezési Osztálya számára, **melynek hiányában a támogatást a kedvezményezettnek a szerződésben foglaltak szerint vissza kell fizetnie.**

1. **Pályázat hiánypótlása, érvénytelensége:**

A formai és tartalmi hiányosságok orvoslása érdekében a Támogató egy alkalommal hiánypótlási lehetőséget biztosít. A pályázó a hiánypótlási felhívás kézhezvételét követően, az abban megjelölt határidőn belül pótolhatja a pályázat hiányosságait, illetve kiegészítheti pályázatát azzal a feltétellel, hogy a benyújtott hiánypótlás nem eredményezheti a pályázat tartalmának módosítását.

A hiánypótlási határidő eredménytelen letelte, illetve a hiánypótlás nem megfelelő teljesítése esetén a pályázat eredeti formában kerül elbírálásra.

Az esetleges hiánypótlást követően, bírálat során a Támogató hatáskörében veszélyhelyzetben Miskolc Megyei Jogú Város Polgármestere a Kattv. 46. § (4) bekezdése alapján vagy veszélyhelyzet megszüntetése esetében a Miskolc Megyei Jogú Város Önkormányzata Közgyűlésének Köznevelési, Kulturális, Turisztikai, Ifjúsági és Sport Bizottsága **(a továbbiakban: Döntéshozó), érvénytelenné nyilvánítja a pályázatot, ha:**

* az a határidőt követően került benyújtásra,
* az adatlap hiányosan került kitöltésre vagy, hiányzik az aláírás,
* bármely kötelezően csatolandó melléklet hiányzik, vagy a melléklet nem megfelelő,
* a pályázat költségvetése nincs összhangban a pályázati céllal,
* olyan projekt megvalósítására nyújtja be igényét a szervezet, amelyre a pályázati keretből támogatás nem adható,
* korábbi önkormányzati támogatásra vonatkozó elfogadott elszámolása hiányzik,
* valóságnak nem megfelelő adat közlése esetén,
* pályázónak köztartozása áll fenn,
* a pályázó ellen jogerős végzéssel elrendelt felszámolási, csőd-, végelszámolási vagy egyéb megszüntetésre irányuló jogszabályban meghatározott eljárás van folyamatban.
1. **Pályázatok elbírálása, eredményhirdetés**

**A pályázatok elbírálásáról és a pályázati támogatás biztosításáról a Döntéshozó a pályázatok benyújtására nyitva álló határidő lejártát követő 30 napon belül dönt.**

A Döntéshozó fenntartja a jogot, hogy

* a pályázat elbírálási határidejét meghosszabbítsa,
* a pályázatot felfüggessze,
* a rendelkezésre álló összeg ismeretében prioritásokat állapítson meg,
* ne támogasson minden benyújtott érvényes pályázatot, valamint
* hogy egy érvényes pályázatot csak részben támogasson, azaz az igényelt összegnél kevesebb mértékű támogatást nyújtson.

A Döntéshozó döntéséről a pályázók írásban értesítést kapnak.

**A Döntéshozó döntése ellen fellebbezési lehetőség nincs.**

A Támogató (Miskolc Megyei Jogú Város Önkormányzata) támogatási szerződést köt a pályázati támogatásban részesülő pályázókkal, amelyben szabályozásra kerül a támogatás felhasználásának és elszámolásának rendje.

A támogatás folyósításának módja: egy összegben, átutalás útján a támogatási szerződés szerint.

1. **Adminisztratív információk**

Pályázattal kapcsolatos felvilágosítás kérhető az alábbi elérhetőségeken:

Miskolc Megyei Jogú Város Polgármesteri Hivatala Kulturális, Sport és Rendezvényszervezési Osztály)

**Porcs Dániel** sport csoportvezető, telefon: +36-46-512-700 /2792, e-mail:porcs.daniel@miskolc.hu;

**Horváth Fatima** sport koordinátor, telefon: +36-46-512-700 /2777, e-mail: horvath.fatima@miskolc.hu.

1. **Tájékoztatás**

A Támogató, a pályázat lebonyolítója, illetve a jogszabály által az ellenőrzésükre feljogosított szervek jogosultak a támogatás jogszerű felhasználásának ellenőrzése céljából a pályázatban foglaltak megvalósításának folyamatba épített, illetve utólagos ellenőrzésére. A támogatásból részesülő pályázó az ellenőrzések során köteles együttműködni az ellenőrzést végző szervezetekkel, illetve a projekt zárását követően köteles biztosítani, hogy a pályázatban a dokumentumok őrzésére kijelölt helyen a pályázati dokumentáció teljes anyaga rendelkezésre álljon. A helyszín változásáról köteles haladéktalanul tájékoztatni a pályázat lebonyolítóját. E kötelezettség megszegése esetén Támogató jogosult – a kötelezettség fennállásának időtartama alatt – a támogatás jogosulatlan igénybevételére vonatkozó szankciók alkalmazására. Az ellenőrzések lefolytatására a támogatási döntés meghozatalát, vagy a támogatási szerződés megkötését megelőzően, a támogatás igénybevétele alatt, a támogatott tevékenység befejezésekor, illetve lezárásakor, valamint a szakmai beszámoló és a pénzügyi elszámolás elfogadását követő öt évig kerülhet sor.

A pályázat lebonyolítója a Döntéshozó döntésének előkészítése során, valamint a támogatási szerződés előkészítése során ellenőrzi a pályázók közhiteles adatbázisban szereplő adatait annak megállapítása érdekében, hogy a pályázóval szemben fennáll-e a pályázati felhívás szerinti kizáró ok.

A pályázó a pályázat benyújtásával tudomásul veszi, hogy Miskolc Megyei Jogú Város Polgármesteri Hivatala – az információs önrendelkezési jogról és az információszabadságról szóló 2011. évi CXII. törvény 37. §-ából és 1. sz. mellékletéből fakadó kötelezettségének teljesítése érdekében – a pályázat elbírálását követően gondoskodik a pályázat eredményeinek, közérdekű adatainak közzétételéről.

Miskolc, 2021. május hó 31 nap

**Miskolc Megyei Jogú Város Önkormányzatának Polgármestere**

**Veres Pál**

**polgármester sk.**

1. Sportszervezetek a sportegyesületek, a sportvállalkozások2, a sportiskolák, valamint az utánpótlás-nevelés fejlesztését végző alapítványok.

2 Sportvállalkozásnak minősül az a gazdasági társaság, amelynek a cégnyilvántartásról, a cégnyilvánosságról és a bírósági cégeljárásról szóló törvény alapján a cégjegyzékbe bejegyzett tevékenysége sporttevékenység, továbbá a gazdasági társaság célja sporttevékenység szervezése, valamint a sporttevékenység feltételeinek megteremtése egy vagy több sportágban.

Sportvállalkozás korlátolt felelősségű társasági, illetve részvénytársasági formában alapítható, illetve működhet a gazdasági társaságokról szóló törvény szabályai szerint. [↑](#footnote-ref-1)